เอกสารแนบ 2

รายงานการกำกับดูแลกิจการของคณะกรรมการตรวจสอบ

คณะกรรมการตรวจสอบบริษัท อลูคอน จำกัด (มหาชน) ประกอบด้วยกรรมการอิสระจำนวน 3 ท่าน
ซึ่งมีคุณสมบัติครบถ้วนตามกฎบัตรคณะกรรมการตรวจสอบ
ซึ่งสอดคล้องกับข้อกำหนดของสำนักงานคณะกรรมการกำกับหลักทรัพย์ฯ ซึ่งมีรายนามดังนี้

1.  นายกฤษณ์ อินเทวัฒน์ ประธานกรรมการตรวจสอบ

2.  นางสาววรินทร์พร เอื้ออนันต์ กรรมการตรวจสอบ

3.  นายโทชิยูกิ โคอิเกะ กรรมการตรวจสอบ

  โดยมี นายปิติพงศ์ อาชามงคล เลขานุการบริษัทเป็นผู้ประสานงาน

คณะกรรมการตรวจสอบได้ปฏิบัติหน้าที่ตามขอบเขตหน้าที่และความรับผิดชอบที่ได้รับมอบหมายจากคณะกรรมการบริษัทซึ่งสอดคล้องกับประกาศตลาดหลักทรัพย์แห่งประเทศไทย

ในปี 2555 คณะกรรมการตรวจสอบมีการประชุมทั้งสิ้น 4 ครั้ง
คณะกรรมการตรวจสอบทุกคนเข้าร่วมประชุมทุกครั้ง โดยได้มีการร่วมประชุมกับผู้บริหารระดับสูง
ผลการปฏิบัติงานของคณะกรรมการตรวจสอบที่มีสาระสำคัญสรุปได้ดังนี้

1.  สอบทานงบการเงินรายไตรมาสและงบการเงินประจำปี
    เพื่อให้มั่นใจว่ารายงานทางการเงินของบริษัทได้จักทำขึ้นอย่างถูกต้องและเชื่อถือได้
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
    งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชี หลักการบัญชี
    และวิธีปฏิบัติทางบัญชีที่รับรองทั่วไป

2.  สอบทานให้บริษัทมีระบบการควบคุมภายในที่เหมาะสม เพียงพอ
    และมีประสิทธิภาพโดยว่าจ้างผู้เชี่ยวชาญการตรวจสอบภายในมาดำเนินการตรวจสอบภายในตามแผนงานตรวจสอบประจำปีที่คณะกรรมการตรวจสอบได้พิจารณาและอนุมัติ
    ซึ่งครอบคลุมระบบงานที่สำคัญ
    รวมทั้งได้มอบหมายให้ติดตามผลการแก้ไขปรับปรุงข้อบกพร่องตามรายงานผลการตรวจสอบด้วย
    เห็นว่าบริษัทมีระบบการควบคุมภายในที่เพียงพอ และเหมาะสมกับลักษณะของกิจการ
    และไม่พบข้อบกพร่อง หรือจุดอ่อนเกี่ยวกับระบบการควบคุมภายในที่เป็นสาระสำคัญ
    มีการดูแลรักษาทรัพย์สินอย่างเหมาะสม รวมทั้งมีการเปิดเผยข้อมูลอย่างครบถ้วน

  นอกจากนี้ ได้สอบทานระบบการตรวจสอบภายในโดยพิจารณาภารกิจ ขอบเขตการปฏิบัติงาน
  หน้าที่ความรับผิดชอบ อัตรากำลัง และความเป็นอิสระของหน่วยงานตรวจสอบภายใน
  โดยกำหนดให้ฝ่ายตรวจสอบภายในรายงานผลการตรวจสอบต่อคณะกรรมการตรวจสอบ
  และรายงานด้านการบริหารต่อกรรมการผู้จัดการ
  มีความเห็นว่าการตรวจสอบภายในของบริษัทเป็นไปอย่างอิสระ เพียงพอและมีประสิทธิผล

3.  สอบทางการบริหารความเสี่ยงซึ่งบริษัทได้จัดทำกิจกรรมการบริหารความเสี่ยงด้านการดำเนินงาน
    (Operational Risk) โดยหน่วยงานต่าง ๆ เป็นผู้บ่งชี้ความเสี่ยง
    ประเมินความเสี่ยงทั้งจากปัจจัยภายในและปัจจัยภายนอก จัดการความเสี่ยง
    และติดตามความคืบหน้าของแต่ละหน่วยงาน
    เพื่อให้มั่นใจว่าสามารถปฏิบัติงานได้ตามเป้าหมายที่กำหนดไว้
    และหากเกิดเหตุการณ์ที่อาจมีผลต่อการบรรลุวัตถุประสงค์ขององค์กร
    สามารถจัดการความเสี่ยงให้อยู่ในระดับที่ยอมรับได้อย่างทันกาล
    ซึ่งคณะกรรมการตรวจสอบมีความเห็นว่าบริษัทมีระบบการบริหารความเสี่ยงที่เหมาะสม
    เพียงพอ และมีประสิทธิผล

4.  สอบทานให้บริษัทมีการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์หรือกฎหมายที่เกี่ยวข้องกับการดำเนินธุรกิจของบริษัท
    มีความเห็นว่า
    ไม่พบข้อบกพร่องที่มีสาระสำคัญในเรื่องของการไม่ปฏิบัติตามกฎหมายและข้อกำหนดที่เกี่ยวข้อง

5.  สอบทานให้ความเห็นต่อการเข้าทำรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์
    ไม่พบรายการที่ก่อให้เกิดความขัดแย้งทางผลประโยชน์
    และบริษัทได้เปิดเผยข้อมูลในเรื่องดังกล่าวอย่างถูกต้องครบถ้วน

6.  พิจารณาคัดเลือกผู้สอบบัญชี และค่าตอบแทน เสนอต่อคณะกรรมการบริษัท
    เพื่อขออนุมัติต่อที่ประชุมผู้ถือหุ้น
    ซึ่งคณะกรรมการตรวจสอบได้พิจารณาผลการปฏิบัติงานของผู้สอบบัญชีในปีที่ผ่านมา
    รวมทั้งความรู้ ความเชี่ยวชาญและความเป็นอิสระ
    และได้เสนอให้คณะกรรมการบริษัทเพื่อขออนุมัติที่ประชุมผู้ถือหุ้นให้แต่งตั้ง บริษัท เคพีเอ็มจี
    ภูมิไชย สอบบัญชี จำกัด โดยมี นางสาวอรวรรณ ชุณหกิจไพศาล, นายเจริญ ผู้สัมฤทธิ์เลิศ
    และนายเอกสิทธิ์ ชูธรรมสถิตย์ เป็นผู้สอบบัญชีของบริษัทประจำปี 2556
    โดยมีค่าตอบแทนประจำปี 2556 เป็นจำนวนเงิน 1,080,000 บาท

โดยสรุปภาพรวมแล้ว
คณะกรรมการตรวจสอบได้ปฏิบัติหน้าที่ครบถ้วนตามที่ระบุไว้ในกฎบัตรคณะกรรมการตรวจสอบที่ได้รับอนุมัติจากคณะกรรมการบริษัท
และมีความเห็นว่า บริษัทมีการรายงานข้อมูลทางการเงิน
และการดำเนินงานอย่างถูกต้องครบถ้วนมีระบบการควบคุมภายใน การตรวจสอบภายใน
และการบริหารความเสี่ยงที่เหมาะสม และมีประสิทธิผล
มีการปฏิบัติตามกฎหมายข้อกำหนดและข้อผูกพันต่าง ๆ
มีการปฏิบัติกับรายการที่เกี่ยวโยงกันอย่างถูกต้อง
มีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ โปร่งใส และเชื่อถือได้
รวมทั้งมีการพิจารณาความเป็นอิสระของผู้สอบบัญชีเพื่อแต่งตั้ง และเสนอค่าตอบแทนการสอบบัญชี

  กฤษณ์ อินเทวัฒน์

  ประธานคณะกรรมการตรวจสอบ

12 กุมภาพันธ์ 2556